પણ પહેલો ઘૂંટ પી લીધા બાદ વાતચીતની દિશા સહજ રીતે એવા વિષય તરફ વળી ગઈ, જેને કારણે ત્યાં હાજર હતા એવા નાગરીક અમલદારશાહીના દરેક સ્તરના લોકો મૂંઝવણમાં મૂકાઈ ગયા હતા. વાતનો વિષય હતો યહૂદીઓ! ટોફેલ અને રીડર તો એક આખો દિવસ, મોજિલ્સ્કા સ્ટેશનેથી પૂર્વ તરફ જતી ગાડીઓમાં યહૂદીઓ અને પોલેન્ડવાસીઓને ચડાવવાના કાર્યની દેખરેખ રાખવાનું કામ ચૂક્યા હતા. જર્મની દ્વારા ભૂતકાળમાં કબજે કરાયેલા કેટલાક ચોક્કસ વિસ્તારોમાંથી યહૂદીઓને અને પોલિશ લોકોને બહાર ધકેલી દેવામાં આવી રહ્યા હતા. ઠંડી ખૂબ જ પડી રહી હોવાનું ટોફેલે જરૂર કબુલ્યું, પરંતુ એ સમયે એ ઓસ્ટબાનના પશુવાહક ડબ્બાઓની વાત નહોતો કરતો! માનવવસ્તીને પશુવાહક વાહનોમાં મુસાફરી કરાવવાની બાબત ત્યારે તો બધા માટે સાવ નવી જ હતી! અને આમ પણ હજુ સુધી લોકોને અમાનવીય રીતે ઠાંસી-ઠાંસીને ડબ્બાઓમાં ભરવાનું શરૂ થયું ન હતું. ટોફેલને તો આ બધાની પાછળ રહેલી નીતિ અંગે આશ્ચર્ય થઈ રહ્યું હતું.